Document ID: 32012D0219

РЕШЕНИЕ ЗА ИЗПЪЛНЕНИЕ НА КОМИСИЯТА
от 24 април 2012 година
за признаване на Сърбия за свободна от Clavibacter michiganensis ssp. sepedonicus (Spieckerman и Kotthoff) Davis et al.
(нотифицирано под номер C(2012) 2524)
(2012/219/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално част А, точка 12 от приложение III към нея,
като има предвид, че:
(1)
С част А, точка 12 от приложение III към Директива 2000/29/ЕО се налага обща забрана за въвеждането в Съюза на клубени на видове от Solanum L. и техни хибриди, с изключение на посочените в точки 10 и 11 от същата част A, включително клубени на Solanum tuberosum L., с произход от трети държави. Забраната не се прилага по отношение на трети държави от Европа, които са признати за свободни от Clavibacter michiganensis ssp. sepedonicus (Spieckerman и Kotthoff) Davis et al. (бактерия, наричана по-долу „вредителят“).
(2)
От представените от Сърбия официални доклади, свързани с кампаниите по наблюдение, проведени през 2009, 2010 и 2011 г., и от информацията, събрана по време на проведената в тази държава през ноември и декември 2009 г. мисия на Хранителната и ветеринарна служба е видно, че вредителят не се среща в Сърбия и че тази държава е приложила процедури за контрол, проверка и изследвания за наличието на вредителя при внос и при местно производство на клубени на Solanum tuberosum L.
(3)
Поради това е целесъобразно Сърбия да бъде призната за свободна от вредителя.
(4)
Настоящото решение не засяга евентуални последващи констатации, с които може да се установи наличие на вредителя в Сърбия.
(5)
Комисията ще изиска от Сърбия да представя веднъж годишно необходимата информация, за да се провери, че Сърбия продължава да бъде свободна от вредителя.
(6)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Признаване
Сърбия се признава за свободна от Clavibacter michiganensis ssp. sepedonicus (Spieckerman и Kotthoff) Davis et al.
Член 2
Адресати
Адресати на настоящото решение са държавите членки.
Съставено в Брюксел на 24 април 2012 година.

Labels: 3
17
18
6